العصور الوسطانيه فتره بتبدأ من حوالى سنة 500 من بعد انهيار الامبراطوريه الرومانيه الغربيه . لكن الاراء بتختلف بالنسبه لنهاية العصور الوسطى ، فيه اراء بتعتبر انها انتهت مع اكتشاف كولومبوس لامريكا , وفيه اراء تانيه بتعتبر انها انتهت مع بدايات الثوره الصناعيه اللى بدأت فى غرب اوروبا. بسبب الاختلافات التاريخيه و الاقتصاديه و الثقافيه ، التطورات الأوروبيه و مظاهر العصور الوسطى فى اوروبا بتختلف عن مظاهرها فى شرق و جنوب البحر المتوسط و صعب تحديد فترة العصور الوسطى فى المنطقه دى . عصر نهضه و الثوره الصناعيه كان لهم تأثير فى التفكير و النظم السياسيه و الاجتماعيه و الدينيه و حركة التصنيع فى اوروبا ، ظهور القبايل الجرمانيه على حدود الامبراطوريه الرومانيه سبب سقوط الحكومه المركزيه الرومانيه بعد ما فشلت فى الدفاع عن نفسها و ده اتسبب فى تغيير الاوضاع فى اوروبا. المؤرخين بيعتبرو سنة 476 بدايه للعصور الوسطى ، و بيعتبرو نهايتها فى سنة 1453 اللى وقعت فيها القسطنطينيه فى ايد الأتراك العثمانليه ، او سنة 1492 و هى السنه اللى اكتشف فيها كولومبوس العالم الجديد. فى العصور الوسطانيه الكنيسه الكاتوليكيه عملت جهد عشان تدعم مركزها بالالتفاف حوالين البابويه لغاية ما بقت قوه بيمتد نفوذها للاجهزه السياسيه و ده سبب وقوع صدام بين الكنيسه و الامبراطوريه.